CELEX: 62005CA0330
Language: el
Date: 2007-11-15 00:00:00
Title: Υπόθεση C-330/05: Απόφαση του Δικαστηρίου (πρώτο τμήμα) της 15ης Νοεμβρίου 2007 (αίτηση του Hovrätten för Övre Norrland — Σουηδία για την έκδοση προδικαστικής αποφάσεως) — Ποινική διαδικασία κατά Fredrik Granberg (Ειδικοί φόροι κατανάλωσης — Ορυκτέλαια — Ανορθόδοξος τρόπος μεταφοράς)

12.1.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 8/3
            
         Απόφαση του Δικαστηρίου (πρώτο τμήμα) της 15ης Νοεμβρίου 2007 (αίτηση του Hovrätten för Övre Norrland — Σουηδία για την έκδοση προδικαστικής αποφάσεως) — Ποινική διαδικασία κατά Fredrik Granberg
   (Υπόθεση C-330/05) (1)
   
   (Ειδικοί φόροι κατανάλωσης - Ορυκτέλαια - Ανορθόδοξος τρόπος μεταφοράς)
   (2008/C 8/05)
   Γλώσσα διαδικασίας: η σουηδική
   Αιτούν δικαστήριο
   Hovrätten för Övre Norrland
   Ποινική διαδικασία ενώπιον του αιτούντος δικαστηρίου κατά
   Fredrik Granberg
   Αντικείμενο της υποθέσεως
   Προδικαστική — Hovrätten för Övre Norrland — Ερμηνεία του άρθρου 9, παράγραφος 3, της οδηγίας 92/12/ΕΟΚ του Συμβουλίου, της 25ης Φεβρουαρίου 1992, σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους καταναλώσεως (ΕΕ L 76, σ. 1) — Εισαγωγή από ιδιώτες ορυκτελαίων που έχουν ήδη τεθεί στην κατανάλωση εντός άλλου κράτους μέλους — Ανορθόδοξος τρόπος μεταφοράς
   Διατακτικό της αποφάσεως
   
               1)
            
            
               Το άρθρο 9, παράγραφος 3, της οδηγίας 92/12/ΕΟΚ του Συμβουλίου, της 25ης Φεβρουαρίου 1992, σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης, όπως τροποποιήθηκε με την οδηγία 92/108/ΕΟΚ του Συμβουλίου, της 14ης Δεκεμβρίου 1992, δεν επιτρέπει να υπόκειται γενικώς στην καταβολή ειδικού φόρου κατανάλωσης εντός του κράτους μέλους της κατανάλωσης το πετρέλαιο θέρμανσης που έχει αποκτηθεί εντός άλλου κράτους μέλους από ιδιώτη για δικές του ανάγκες και έχει μεταφερθεί από τον ιδιώτη αυτό προς το εν λόγω κράτος μέλος της κατανάλωσης, ανεξάρτητα από τον τρόπο κατά τον οποίο ο ιδιώτης αυτός πραγματοποιεί την εν λόγω μεταφορά.
            
         
               2)
            
            
               Η εκ μέρους ιδιώτη μεταφορά 3 000 l πετρελαίου θέρμανσης μέσα σε τρία δοχεία κοινώς αποκαλούμενα «ενδιάμεσα εμπορευματοκιβώτια για χύμα μεταφορά» φορτωμένα σε ένα μικρό φορτηγό συνιστά «ανορθόδοξο τρόπο μεταφοράς» κατά την έννοια του άρθρου 9, παράγραφος 3, της οδηγίας 92/12, όπως τροποποιήθηκε με την οδηγία 92/108.
            
         
               3)
            
            
               Το άρθρο 7, παράγραφος 4, της οδηγίας 92/12, όπως τροποποιήθηκε με την οδηγία 92/108, δεν απαγορεύει το να επιβάλλει η νομοθεσία κράτους μέλους προορισμού εντός του οποίου είναι απαιτητός ο ειδικός φόρος κατανάλωσης, όπως επιτρέπει το άρθρο 9, παράγραφος 3, της οδηγίας αυτής, σε κάθε ιδιώτη που έχει αποκτήσει προσωπικώς και για δικές του ανάγκες πετρέλαιο θέρμανσης εντός άλλου κράτους μέλους όπου το εμπόρευμα αυτό τέθηκε στην κατανάλωση και ο οποίος μεταφέρει αυτοπροσώπως το εν λόγω εμπόρευμα προς το εν λόγω κράτος μέλος προορισμού με «ανορθόδοξο τρόπο μεταφοράς», κατά την έννοια του εν λόγω άρθρου 9, παράγραφος 3, να έχει συστήσει ασφάλεια για να εγγυηθεί την καταβολή του ειδικού φόρου κατανάλωσης και να είναι εφοδιασμένος με συνοδευτικό έγγραφο, καθώς και με έγγραφο που να βεβαιώνει τη σύσταση της ασφαλείας αυτής.
            
         
      (1)  ΕΕ C 271 της 29.10.2005.